Συντεταγμένες: 46°9′15″N 4°35′18″E﻿ / ﻿46.15417°N 4.58833°E﻿ / 46.15417; 4.58833

Το **Μπωζέ** (γαλλικά: Beaujeu) είναι γαλλική κοινότητα, στο νομό Ρον στην περιοχή Ωβέρνη-Ρον-Αλπ.

Eίναι η ιστορική πρωτεύουσα της διάσημης για την οινοποιία της περιοχής Μπωζολαί, μιας παλαιάς επαρχίας της Γαλλίας. Έχει πληθυσμό 2.122 κατοίκους (2016).

Οι κάτοικοι ονομάζονται Μπωζολαί και (ζ).

Τοπωνυμία
---------

Η κοινότητα αναφέρεται με τη λατινική μορφή του Bellojoco το 1070.

Το όνομά της είναι μια λατινική σύνθεση, που χρονολογείται από τα τέλη του Μεσαίωνα. Δημιουργήθηκε στο λατινικό *bellum* (όμορφη) και το *jugum*, που σημαίνει ζυγός, αλλά έχει λάβει τη μεταφορική έννοια του βουνού ή της κορυφής βουνού.

Το όνομα Beaujeu μπορεί να ερμηνευτεί ως «όμορφη κορυφή».

Στα γαλλοπροβηγκιανά, την παραδοσιακή γλώσσα της περιοχής, το όνομα της πόλης είναι Bôjor ή Biôjœr.

Γεωγραφικά στοιχεία
-------------------

Το Μπωζέ στα βόρεια του νομού Ρον
Το Μπωζέ βρίσκεται στα βόρεια του νομού Ρον, σε υψόμετρο 277 έως 880 μέτρα. Έχει πληθυσμό 2.122 κατοίκους (2016) και έκταση 17,85 τετραγωνικά χιλιόμετρα.

Στη *Θεολογική Εγκυκλοπαίδειά* του, που δημοσιεύτηκε το 1849, ο αββάς Ζακ-Πωλ Μίνι παραθέτει τα ακόλουθα στοιχεία:

«... Η κατάσταση του Μπωζέ, στο βάθος της κοιλάδας του ποταμού Αρντιέρ, ανάμεσα στα βουνά Γκοντί και Κορνιγιόν, τα οποία σχηματίζουν ένα στενό άνοιγμα σε αυτό το σημείο, δημιούργησε μια παράδοση σύμφωνα με την οποία ο χώρος που καταλαμβάνει αυτή η πόλη ήταν ένας τεράστιος βάλτος και η παρατήρηση της περιοχής κάνει αυτή τη δήλωση αρκετά εύλογη. Πράγματι, φράζοντας τον ποταμό στη θέση που ονομάζεται *Στενή-Γέφυρα*, θα ήταν εύκολο να μετατραπεί σε λίμνη το Μπωζέ και τα γύρω λιβάδια.

Σύμφωνα με παλιά παράδοση, ο γιος του κυρίου του Μπωζέ πνίγηκε περνώντας με το άλογό του στους βάλτους και ο πατέρας του έκανε όρκο να χτίσει μια εκκλησία στο σημείο που βρέθηκε το σώμα του νεαρού πρίγκιπα. Στη συνέχεια, αποξήρανε τους βάλτους και εκπλήρωσε τον όρκο του. Σύντομα χτίστηκαν σπίτια γύρω από τη νέα εκκλησία και δημιούργησαν την πόλη ... »

Το Δημαρχείο του Μπωζέ

Δίκτυο μεταφορών
----------------

Από το 1869 έως το 1987, υπήρχε σιδηροδρομική σύνδεση μεταξύ Μπελβίλ και Μπωζέ. Το 2004, το τμήμα της σιδηροδρομικής γραμμής ανάμεσα στις δύο κοινότητες, μήκους 11 χιλιομέτρων, μετατράπηκε σε «πράσινο διάδρομο», ένα είδος ποδηλατόδρομου προσβάσιμου σε όλους και ασφαλή σε όλο το μήκος του.

Ιστορία
-------

Το Μπωζέ είναι η ιστορική πρωτεύουσα της παλαιάς επαρχίας Μπωζολαί. Η περιοχή του Μπωζέ, με σημερινή μεγαλύτερη και κύρια πόλη την Βιλφράνς-συρ-Σον κράτησε το όνομα Μπωζολαί. Σήμερα, είναι παγκοσμίως γνωστή για τα κρασιά της.

Το Μπωζολαί ήταν ένα ημιαυτόνομο φέουδο των Κυρίων του Μπωζέ. Η βαρονία αποκτήθηκε τον 9ο αιώνα από τον Γκιγιώμ, κόμη του Λιονναί και του Φορέζ. Μετά τον θάνατό του, ο γιος του Μπεράρ έγινε ο πρώτος Κύριος του Μπωζέ.

Γύρω στο 1400, η βαρονία του Μπωζέ πέρασε στον οίκο των Βουρβόνων, με την παραχώρηση που έκανε ο Εντουάρ Β' στον θείο του Λουδοβίκο Β΄ του Μπουρμπόν.

Χρησιμοποιήθηκε αρχικά ως φέουδο και τίτλος από τα μέλη του οίκου των Βουρβόνων και στη συνέχεια από τον οίκο της Ορλεάνης. Το 1522, ο Φραγκίσκος Α' της Γαλλίας κατάσχεσε το φέουδο και το έδωσε στη μητέρα του Λουίζα της Σαβοΐας και το 1531 η περιοχή επέστρεψε στο γαλλικό στέμμα.

Το 1833, το Μπωζέ, μικρή κοινότητα με 1.596 κατοίκους συγχωνεύτηκε με τη γειτονική Λεζ Ετού με 1.228 κατοίκους.

Οικονομία
---------

Αμπελώνες στα βόρεια του Μπωζέ
Στους αμπελώνες του Μπωζέ έχει χορηγηθεί το πιστοποιητικό Ελεγχόμενης ονομασίας προέλευσης *Μπωζολαί Βιλάζ* (Beaujolais-Villages). Το Μπωζέ είναι επίσης η πρωτεύουσα αυτής της διάσημης επωνυμίας κρασιού που καλύπτει 35 κοινότητες.

Πολιτιστικές και εορταστικές εκδηλώσεις
---------------------------------------

Η γιορτή Σαρμαντέλ είναι ο σημαντικότερος εορτασμός του Μπωζολαί και διοργανώνεται κάθε χρόνο την τρίτη Πέμπτη του Νοεμβρίου, με την ευκαιρία της αρχής διάθεσης του κρασιού Μπωζολαί Νουβώ. Συγκεντρώνεται κόσμος από όλη την περιοχή, όλη τη Γαλλία και πολλές ξένες χώρες για να καλωσορίσουν το νέο κρασί της χρονιάς στην ιστορική του πηγή.

Χώροι και μνημεία
-----------------

Το μεσαιωνικό σπίτι του Μπωζέ
* Μεσαιωνικό σπίτι με ξυλοδεσιές, που αναφέρεται ως ιστορικό μνημείο.

* Η εκκλησία Σαιν-Νικολά, του 12ου αιώνα (1132), ταξινομημένη ως ιστορικό μνημείο.
* Ο ξενώνας-πτωχοκομείο του Μπωζέ. Η αγορά του είναι η παλαιότερη φιλανθρωπική αγορά της Γαλλίας. Η πρώτη χρονολογείται από το 1797.
* Μνημείο πολέμου, 1924.
* Ερείπια του κάστρου του Μπωζέ που καταστράφηκε το 1611.
* Το μουσείο τεχνών και λαϊκών παραδόσεων Μάριος-Ωντέν.

Παραπομπές
----------

1. 1 2 3  *Code officiel géographique*.
2. ↑  «Base officielle des codes postaux» La Poste. 1  Οκτωβρίου 2018.
3. ↑  (Γαλλικά) *Code INSEE*.
4. ↑  «Populations légales 2021» Εθνικό Ινστιτούτο Στατιστικής και Οικονομικών Μελετών. 28  Δεκεμβρίου 2023.
5. ↑  *répertoire géographique des communes*. Institut national de l'information géographique et forestière. Ανακτήθηκε στις 26  Οκτωβρίου 2015.
6. ↑  *Annuaire de service-public.fr*. Ανακτήθηκε στις 24  Σεπτεμβρίου 2023.
7. ↑ . «habitants.fr/beaujeu».
8. ↑ . «voiesverte».
9. ↑ . «sarmentelles.com/fr/».
10. ↑  Notice no PA00117718 , base Mérimée, ministère français de la Culture

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Μπωζέ (Ρον)** |

* Η επίσημη σελίδα (γαλλικά)

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 168033061
* LCCN: nr93006871
* BNF: cb15272106g (data)

 |

 |

|  |  |
| --- | --- |
| 

|  |
| --- |
| * Πύλη:Γεωγραφία
* Πύλη:Ευρώπη
* Πύλη:Γαλλία
 |

 |